CELEX: 32020D1219
Language: bg
Date: 2020-08-20 00:00:00
Title: Решение (ЕС) 2020/1219 на Комисията от 20 август 2020 година за предоставяне на разрешение на Италия да приложи удължаване на някои срокове, посочени в член 2 от Регламент (ЕС) 2020/698 на Европейския парламент и на Съвета (само текстът на италиански език е автентичен)

26.8.2020   
               
               
                  BG
               
               
                  Официален вестник на Европейския съюз
               
               
                  L 277/16
               
            
         РЕШЕНИЕ (ЕС) 2020/1219 НА КОМИСИЯТА
         от 20 август 2020 година
         за предоставяне на разрешение на Италия да приложи удължаване на някои срокове, посочени в член 2 от Регламент (ЕС) 2020/698 на Европейския парламент и на Съвета
         (само текстът на италиански език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (1), и по-специално член 2, параграф 5 от него,
         като има предвид, че:
         
                     (1)
                  
                  
                     С член 2, параграф 1 от Регламент (ЕС) 2020/698 се удължава срокът за завършване на продължаващо обучение от притежаващите удостоверение за професионална компетентност (УПК), който щеше да е изтекъл или ще изтече между 1 февруари 2020 г. и 31 август 2020 г. С член 2, параграф 2 от посочения регламент се удължава валидността на съответното маркиране с хармонизирания код на Съюза „95“.
                  
               
                     (2)
                  
                  
                     С член 2, параграф 3 от Регламент (ЕС) 2020/698 се удължава валидността на картите за квалификация на водачите, посочени в приложение II към Директива 2003/59/ЕО на Европейския парламент и на Съвета (2), която щеше да е изтекла или ще изтече между 1 февруари 2020 г. и 31 август 2020 г.
                  
               
                     (3)
                  
                  
                     С писмо от 13 юли 2020 г., в което се прави позоваване на член 2, параграфи 1, 2 и 3 от Регламент (ЕС) 2020/698, Италия представи мотивирано искане за разрешение да приложи удължаване с четири месеца на срока между 1 февруари 2020 г. и 31 август 2020 г., посочен в член 2, параграфи 1 и 3 от посочения регламент. На 15, 16, 17 и 21 юли 2020 г. Италия предостави допълнителна информация в подкрепа на искането си.
                  
               
                     (4)
                  
                  
                     Съгласно предоставената от Италия информация приключването на продължаващото обучение и неговото удостоверяване, маркирането с хармонизирания код на Съюза „95“ и подновяването на картите за квалификация на водачите в Италия вероятно ще продължат да бъдат неизпълними до 31 декември 2020 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (5)
                  
                  
                     По-специално, Италия преустанови временно всички курсове за обучение между 9 март и 28 май 2020 г., включително курсовете, свързани с продължаващото обучение на водачи, предвидено в Директива 2003/59/ЕО. Тези курсове за обучение бяха подновени едва през първата седмица на юни 2020 г. Освен това само малък брой кандидати могат да участват в курсовете по едно и също време, за да бъдат спазени правилата за социално дистанциране с цел избягване на разпространението на вируса. Поради това е налице значително изоставане по отношение на водачите, които трябва да завършат курсовете за обучение.
                  
               
                     (6)
                  
                  
                     Положението е особено проблематично по отношение на продължаващото обучение на водачите на автобуси. Съгласно информацията, предоставена от Италия, много водачи, извършващи дейност като водачи на превозни средства, използвани за превоз на пътници, към 10 септември 2008 г., са получили УПК като придобито право съгласно член 4 от Директива 2003/59/ЕО. На практика и в съответствие с член 4, член 8, параграф 2 и член 14, параграф 2 от Директива 2003/59/ЕО валидността на много от така предоставените УПК е изтекла през първата половина на септември 2015 г., тъй като Италия се е възползвала от възможността да удължи срока, посочен в член 8, параграф 2 от Директива 2003/59/ЕО, с до седем години. От друга страна, водачите, които са подновили своите УПК малко преди изтичането на срока им през 2015 г., отново трябва да подновят своите УПК до 9 септември 2020 г. По данни на Италия на 9 септември 2020 г. се очаква да изтече срокът на повече от 62 000 УПК, като те все още не са подновени.
                  
               
                     (7)
                  
                  
                     Освен това удостоверенията, издадени между 11 септември 2007 г. и 31 декември 2007 г. въз основа на изпити, също ще изтекат през периода между 11 септември и 31 декември 2020 г.
                  
               
                     (8)
                  
                  
                     Наред с това, според информацията, предоставена от Италия, завършването на 35-часовото продължаващо обучение отнема поне 5 дни и повечето участници ще се нуждаят от две седмици, за да го завършат. След успешното завършване на курса участниците трябва да поискат от Министерството на инфраструктурата и транспорта да издаде ново свидетелство за управление на превозно средство, маркирано с хармонизирания код „95“ на Съюза, с което се удостоверява, че е проведено продължаващото обучение съгласно Директива 2003/59/ЕО. Ето защо Италия очаква, че много водачи няма да могат да завършат продължаващото обучение и да приключат административната процедура, за да могат да продължат да упражняват дейността си.
                  
               
                     (9)
                  
                  
                     Що се отнася до член 2, параграфи 1, 2 и 3 от Регламент (ЕС) 2020/698, на Италия следва да бъде разрешено да приложи удължаване с четири месеца на съответните срокове между 1 февруари 2020 г. и 31 август 2020 г., посочени в член 2, параграфи 1 и 3 от посочения регламент,
                  
               ПРИЕ НАСТОЯЩОТО РЕШЕНИЕ:
         
            Член 1
            На Италия се разрешава да приложи удължаване с четири месеца на срока между1 февруари 2020 г. и 31 август 2020 г., посочен в член 2, параграф 1 от Регламент (ЕС) 2020/698, за целите на член 2, параграфи 1 и 2 от посочения регламент.
            На Италия се разрешава да приложи удължаване с четири месеца на срока между 1 февруари 2020 г. и 31 август 2020 г., посочен в член 2, параграф 3 от Регламент (ЕС) 2020/698.
         
         
            Член 2
            Адресат на настоящото решение е Италианската република.
         
         
            Съставено в Брюксел на 20 август 2020 година.
            
               
                  За Комисията
               
               Adina VĂLEAN
               
                  Член на Комисията
               
            
         
         
            (1)  ОВ L 165, 27.5.2020 г., стр. 10.
         
            (2)  Директива 2003/59/ЕО на Европейския парламент и на Съвета от 15 юли 2003 г. относно начална квалификация и продължаващо обучение на водачи на някои пътни превозни средства за превоз на товари или пътници, за изменение на Регламент (ЕИО) № 3820/85 на Съвета и Директива 91/439/ЕИО на Съвета и за отмяна на Директива 76/914/ЕИО на Съвета (ОВ L 226, 10.9.2003 г., стр. 4).